NWR ออกหุ้นกู้ 2 พันลบ.อายุ 3 ปี ดอกเบี้ย 4.5% ขายนักลงทุนทั่วไป
NWR ออกหุ้นกู้ 2 พันลบ.อายุ 3 ปี ดอกเบี้ย 4.5% ขายนักลงทุนทั่วไปใช้รีไฟแนนซ์-ลงทุนโครงการใหม่
26 ก.ค. 2560

บริษัท เนาวรัตน์พัฒนาการ จำกัด (มหาชน) หรือ NWR เปิดเผยว่า บริษัทเตรียมเสนอขายหุ้นกู้ไม่ด้อยสิทธิ ไม่มีประกัน และมีผู้แทนผู้ถือหุ้นกู้ มูลค่าการจัดออกรวมทั้งสิ้นไม่เกิน 2,000 ล้านบาท อายุ 3 ปี อัตราดอกเบี้ย 4.5% ต่อปี จ่ายดอกเบี้ยทุก ๆ 3 เดือน ตลอดอายุของหุ้นกู้
โดยแต่งตั้ง SCB เป็นผู้จัดการการจัดจำหน่ายหุ้นกู้ จะเสนอขายหุ้นกู้ครั้งนี้ให้แก่ผู้ถือหุ้นกู้เดิมรุ่น NWR178A ในระหว่างวันที่ 16-17 ส.ค.60 (สิทธิ 1 หุ้นกู้เดิม : 1 หุ้นกู้ใหม่) และจะเสนอขายแก่ผู้ลงทุนประชาชนทั่วไป (PO) ในระหว่างวันที่ 22-25 ส.ค.60
บริษัทมีวัตถุประสงค์ที่จะนำเงินที่ได้รับจากการออกและเสนอขายหุ้นกู้ในครั้งนี้ไปใช้สำหรับชำระคืนหุ้นกู้ชุดเดิม (NWR178A) และเพื่อเป็นเงินทุนหมุนเวียนและลงทุนในโครงการใหม่ โดยหุ้นกู้ที่จะเสนอขายในครั้งนี้ ได้รับการจัดอันดับความน่าเชื่อถือโดย บริษัท ทริสเรทติ้ง จำกัด ณ วันที่ 28 มิ.ย.60 ที่ “BBB-” แนวโน้ม “คงที่”
 